als_Latn dik_Latn sag_Latn
Editoriali: E vërteta po del në shesh
Skandali me njehsorët nuk është as i pari, as i fundit. Ky popull është mësuar që të paguajë haraçet e qeverive dhe politikanëve të papërgjegjshëm, të korruptuar dhe zhvatës. Njësoj si faturat e KEDS-it. Mijëra matës të kësaj kompanie private rezultojnë se nuk janë të saktë, ndërkohë mijëra fatura janë të fryra në muajt e fundit. Ndonëse zyrtarët kosovarë thonë se energjia elektrike është më e lira në Kosovë, në fakt, faturat mujore janë më të shtrenjtat në rajon, që jo rrallë i tejkalojnë edhe të ardhurat mesatare të një familjeje. E tash, pasi prokuroria po merret me këtë rast, por e vërteta është zbuluar sa i përket llogaritjes së pasaktë të rrymës së shpenzuar, kush do t’i kompensojë konsumatorët e dëmtuar? Sa vlen ligji për mbrojtjen e konsumatorit, kur në praktikë as që merret parasysh? Ka raste të shumta që po dalin në dritë gati çdo ditë, të abuzimeve të ndryshme, që e cenojnë drejtpërsëdrejti qytetarin e Kosovës, buxhetin e shtetit. Skandali i krundeve, që implikon kompaninë “Devolli Company”, dhe institucionet shtetërore që kanë lejuar dallaveret me grurin dhe miellin, është një tjetër aferë, që tregon se si është kapur shteti nga disa oligarkë, të cilët kanë vendosur monopol në ekonomi, ndërsa askush nuk shqetësohet për konsumatorët. Kosova, formalisht, i ka krijuar organet përkatëse, i ka doganat, e ka ATK-në, e ka Agjencinë e Ushqimit dhe të Veterinës, i ka Inspektoriatet, por funksionaliteti i tyre është në pikëpyetje të madhe. Ne e kemi Kuvendin e Republikës, që do të duhej të mbante menjëherë seancë urgjente për skandalet e lartpërmendura, por politikanët e “ushqyer” nga bizneset mafioze, nuk lënë gur pa lëvizur që të sabotojnë çdo përpjekje për të hetuar rastet, për të kërkuar përgjegjësi dhe llogaridhënie nga individët, zyrtarët apo kompanitë abuzive. Megjithatë, kutia e Pandorës ka nisur të çelet dalëngadalë dhe askush nuk do t’i shpëtojë ballafaqimit me të vërtetën e hidhur. Kosova duhet të pastrohet një herë e mirë nga skandalet, për të ecur përpara duke respektuar ligjin, konkurrencën e drejtë, standardet dhe tregun e lirë.
als_Latn als_Latn